Vier seuns sterf saamArgieffoto: Nico Strydom Vier laerskoolseuns het Maandagmiddag in ŉ dam noord van Richardsbaai in KwaZulu-Natal verdrink. Norman Rautenbach, bevelvoerder van die Nasionale Seereddingsinstituut (NSRI) se stasie in Richardsbaai, het gesê NSRI-bemanning het teen 12:31 by die polisie se honde-eenheid, soek-en-reddingseenheid en duikeenheid, asook die uMhlathuze-brandweer en paramedici van die provinsiale nooddienste aangesluit nadat inligting ontvang is omtrent ŉ groep kinders wat in die Msweli-dam in Entoyeni verdrink het. “Die kinders is vermoedelik almal van ŉ plaaslike laerskool. ŉ Seun wat saam met die groep by die dam was, het hulp ontbied nadat hy glo gesien het hoe sy vier maatjies in die moeilikheid beland,” het Rautenbach gesê. Al vier seuns se liggame, tussen vyf en 13 jaar oud, is ná ŉ gesamentlike poging gevind en uit die water gehaal, waarna hul liggame aan die polisie se patologie-eenheid oorhandig is. Die polisie doen ŉ geregtelike doodsondersoek. Die seuns se families word deur die polisie bygestaan.